Dansk Folkepartis næstformand Søren Espersen mener, at den danske regering skal gøre som den hollandske og stoppe tyrkisk ministerbesøg.

Den tyrkiske premierminister Binali Yildirim planlægger at besøge Danmark i næste uge. Det skriver flere tyrkiske medier heribland CNN Türk.

Yildirim vil angiveligt besøge Danmark for at deltage i et borgermøde for herboende tyrkere den 19. marts og officielle møder dagen efter.

Espersen: Regeringen må gribe ind

Meldingen om besøget kommer i kølvandet på de kontroverser, der er opstået i forbindelse med tyrkiske ministres besøg i Tyskland og senest Holland.

Det er uvist, om der er tale om regulære valgmøder med herboende tyrkere, men hvis det er tilfældet, skal regeringen forhindre premierministeren adgang til Danmark, mener Dansk Folkepartis næstformand, Søren Espersen, der også er formand for Udenrigspolitisk Nævn i Folketinget.

- Hvis formålet er at føre valgkamp, skal det forbydes. Vi vil ikke have tyrkiske valgkampe med ophidsede gemytter på begge sider til at foregå i Danmark. Samme holdning er der i Holland og Tyskland, det er uhørt, siger Søren Espersen til TV 2.

Tyrkerne skal ved en folkeafstemning den 16. april tage stilling til, om præsiden Recep Tayyip Erdogan skal have udvidede beføjelser. Og med omkring tre millioner tyrkere uden for Tyrkiet med stemmeret, kan der være meget at hente.

Søren Espersen mener det er ok, at herboender tyrkere stemmer. Han afviser dog, at det er et demokratisk sundhedstegn, hvis tyrkiske politikere tager til Danmark for at overbevise vælgere.

- Det er misforstået demokrati. Tyrkisk valgkamp skal føres i Tyrkiet, det giver ikke mening her. Vi ved, hvor meget det ophidser tyrkiske borgere, siger Søren Espersen.

Redaktør: Tyrkiet vil sende et signal

Det tyrkiske udenrigsministerium har over for TV 2 ikke kunnet bekræfte premierministerens planer om et besøg.

Ifølge chefredaktøren på det dansk-tyrkiske medie kuzey.dk, Sadi Tekelioglu, tyder det på, at Binali Yildirims besøgsplaner i Danmark har forbindelse til valgkampen i Tyrkiet.

- Besøget er kommet i stand med meget kort varsel, så det tyder lidt på, at den tyrkiske regering vil sende et signal over for Tyskland og Holland, siger Sadi Tekelioglu til TV 2.

Der er omkring 32.000 stemmeberettigede tyrkiske statsborgere i Danmark. Deres valgdeltagelse er dog meget lav, fordi der kun kan stemmes på Tyrkiets ambassade i Hellerup.

Indenrigspolitik forværrer konflikten

Lørdag valgte den hollandske regering at afvise både den tyrkiske udenrigsminister og familieminister, der ellers begge havde planer om at deltage i vælgermøder for tyrkiske statsborgere i Holland.

Premierminister Mark Ruttes regering ønsker ikke, at det skal foregå i Holland, men ifølge TV 2s korrespondent Ulla Terkelsen ligger der formentlig også andet bag.

I Holland er der nemlig parlamentsvalg på onsdag, hvor den indvandrekritiske politiker Geert Wilders spiller en stor rolle.

Han ønsker bestemt ikke tyrkiske politikere på hollandsk jord og mener, at tyrkere bosat i Holland, der vil stemme til fordel for Recep Tayyip Erdogan, skal tage til Tyrkiet og blive der.

Ifølge Ulla Terkelsen er fornemmelsen på gaden i Holland, at den indenrigspolitiske situation i landet har fået premierminister Mark Rutte til at nægte de tyrkiske ministre adgang til vælgermøderne.

- Det er af skræk for ham (Geert Wilders, red.) og af skræk for at blive kritiseret af ham for at være for blød, at man tror, at Rutte er så hård i filten. Det er altså af angst for at miste terræn til Geert Wilders. Sådan bliver det fortolket af mange mennesker her i landet, siger Ulla Terkelsen.